open-index/open-wikipedia-markdown huggingface dataset:
AES

**AES** () on lohkosalausmenetelmä, jota käytetään tietotekniikassa. Se on Yhdysvaltain standardoimisviraston NIST:n hyväksymä FIPS-standardi, joka on julkaistu vuonna 2001.

AES on seuraaja DES:lle, joka vedettiin virallisesti pois vuonna 2005, vaikka 3DES vielä säilyi.

AES-standardin algoritmi valittiin NIST:n järjestämässä kilpailussa, jossa oli mukana useita ehdokkaita. Voittajaksi selviytyi kahden belgialaisen tutkijan, Joan Daemenin ja Vincent Rijmenin, luoma **Rijndael**-salaus. Nimityksiä AES ja Rijndael käytetäänkin usein synonyymeinä. Kilpailussa oli mukana useita algoritmeja, joita arvioitiin muun muassa turvallisuuden, suorituskyvyn ja toteutuskustannuksien perusteella. Ensimmäisellä kierroksella oli mukana 15 ehdokasta eri tahoilta. Ainoa ero Rijndaelin ja AES:in välillä on tuettujen lohkojen ja avainten pituudet: Rijndael tukee muuttuvia pituuksia 32:n monikertoina 128:sta 256:een bittiin, mutta AES:ssa on kiinteästi määritelty lohkokoko 128 bittiä ja avaimen koko voidaan valita 128, 192 ja 256 bitistä. AES käyttää 128 bitin lohkoja ja tukee kolmea avainkokoa: 128, 192 ja 256 bittiä.

Rijndaelin ohella AES-standardiksi olivat ehdolla muun muassa Serpent, Twofish, RC6 ja MARS, jotka olivat finalisteja.

## Muunnelmat
AES:lle on ehdotettu Galois/Counter Mode (GCM) muunnelmaa (AES-GCM, ) sekä AES-GCM-SIV muunnelmaa (). AES ja AES-GCM menetelmien heikkoutena on mikäli alkuarvoja käytetään uudelleen, jolloin turvallisuus menetetään. NIST rajoittaa yhdellä avaimella salattavien viestien määrää tämän vuoksi 232 viestiin. AES-GCM-SIV ja GCM-SIV ovat vastustuskykyisempiä alkuarvojen heikkoudelle, mutta ne eivät ole FIPS:n hyväksymiä ja eivät ole yhtä suorituskykyisiä.

## Lähteet

## Aiheesta muualla
* Recommendation for Block Cipher Modes of Operation: Galois/Counter Mode (GCM) and GMAC (PDF)
Kyyhkynen

**Kyyhkynen** voi tarkoittaa esimerkiksi seuraavia:

* kyyhkyt, lintuheimo
* La Paloma, musiikkikappale 1800-luvulta
* *[[Kyyhkynen (elokuva)|Kyyhkynen]]*, 1927 ensi-iltansa saanut Roland Westin ohjaama mykkäelokuva
* Kyyhkynen, tähdistö

## Suomalainen sukunimi
* Juho Kustaa Kyyhkynen (1875–1909), taidemaalari
* Niko Kyyhkynen (s. 1988), korkeushyppääjä
* Olli Kyyhkynen (1878–1960), kansakoulunopettaja, kasvien tutkija ja pappi

## Katso myös
* Kyyhky
Storm (Marvel Comics)

**Storm** (**Ororo Munroe**) on kuvitteellinen supersankari, joka kuulu Marvel Comicsin Ryhmä-X:ään. 

## Historia
Stormin vanhemmat kuolivat hänen ollessa nuori ja hän eli orpona varkaana Kairossa lapsuutensa. Myöhemmin on selvinnyt hänen olevan muinaista kuninkaallista sukua. Hänen äitinsä lähti sukunsa luota halutessaan elää vapaampaa elämää. Storm on nykyisin naimisissa Wakandan kuninkaan, Mustan Pantterin, kanssa. Stormilla on klaustrofobia.

## Voimat ja varusteet
Stormin voimat antavat hänelle kyvyn hallita luonnonvoimia eli esimerkiksi luoda sadetta, myrskyä ja voimakkaita tuulia.

Ankaran lapsuutensa vuoksi Storm on myös erittäin taitava veitsitaistelija sekä nero tiirikoimaan lukkoja.

## Storm muissa medioissa
### Videopelit
Storm esiintyy pelattavana hahmona Software Creationsin vuonna 1992 julkaisemassa *[[Spider-Man and the X-Men: Arcade’s Revenge]]* -pelissä. 

Storm esiintyy myös ** -pelissä yhtenä päähahmoista, sekä *[[Marvel Nemesis: Rise of the Imperfects]]* ja *[[Marvel Super Hero Squad (videopeli)|Marvel Super Hero Squad]]* -pelissä.

## Elokuvat
Sarjakuvaan perustuvissa elokuvissa *[[X-Men (elokuva)|X-Men]]*, *[[X-Men 2]]*, *[[X-Men: Viimeinen kohtaaminen]]* ja *[[X-Men: Days of Future Past]]* Stormia esittää näyttelijä Halle Berry. Elokuvissa X-Men Apocalypse, häntä esittää Alexandra Shipp
Grey Goose

**Grey Goose** on ranskalainen votka, joka kuuluu arvostettujen, ns. premium-votkien luokkaan. Juoma tislataan ranskalaisesta vehnästä Cognacissa Ranskassa. Sidney Frank -niminen maahantuontiyritys alkoi maahantuoda ranskalaisen leiman saanutta vodkaa New Yorkiin. Vuonna 1997 votkamerkki sai nopeasti suurta arvostusta Yhdysvalloissa voitettuaan monia tislattujen viinojen kilpailusarjoja. Vuonna 2004 Sidney Frank myi valmistusoikeudet Bacardille 2 miljardilla dollarilla.

## Maut
* Original 
* L'Orange 
* La Vanille
* Le Citron
* La Poire

## Lähteet

## Aiheesta muualla
* http://www.greygoosevodka.com
Bacardi

**Bacardi** on maailman suurin perheomisteinen, viinoja valmistava juomateollisuusyhtiö. Yhtiö valmistaa muun muassa rommeja, mukaan lukien kuuluisat Bacardi Superior ja Bacardi 151. Vuonna 2004 yhtiön myynti oli 240 miljoonaa pulloa vuodessa 170 eri maahan. Yhtiö on maailman neljänneksi suurin viinoja valmistava juomateollisuusyhtiö. Myynti kasvoi vuoden 2000 2,7 miljardista dollarista 3,3 miljardiin dollariin vuonna 2004.

## Historia

Yhtiön perusti Don Facundo Bacardi Masso vuonna 1862 Santiago de Cubassa, Kuubassa. Nykyisin yhtiön päämaja sijaitsee Hamiltonissa, Bermudassa. Suurin osa tuotannosta sijaitsee Puerto Ricossa.

## Aiheesta muualla

* Yrityksen kotisivut 
* Bacardi-Martini Finland , Yrityksen Suomen kotisivut
Alppiyhdistetty

**Alppiyhdistetty** on alppihiihtolajeihin kuuluva urheilulaji.

Alppiyhdistetyssä ( lyhenne:K) laskettiin kaudelle 2013–2014 asti yksi kierros syöksylaskua ja kaksi kierrosta pujottelua. Kaikkien kolmen kierroksen ajat laskettiin yhteen ja kilpailija, joka laski nopeimman yhteisajan, voitti.

Kaudelle 2014–2015 FIS päätti, että alppiyhdistetty ( lyhenne:AC) tarkoittaa yhden syöksy- tai supersuurpujottelulaskun ja yhden pujottelukierroksen kilpailua. Vauhtiosuuden ja pujottelukierroksen ajat lasketaan yhteen ja kilpailija, joka on laskenut nopeimman yhteisajan, voittaa. Alppiyhdistettyä laskevat yleensä ne, jotka osallistuvat alppihiihdon kaikkiin neljään erikoislajiin, mutta myös useat vauhtilajispesialistit.

## Superalppiyhdistetty
**Superalppiyhdistetty** ( lyhenne:SC) oli alppiyhdistetyn muunnelma, jossa laskettiin yksi syöksy- tai supersuurpujottelulasku ja yksi pujottelukierros. Vanhanaikaista alppiyhdistettyä kritisoitiin siitä, että sen kaksi pujottelukierrosta suosivat pujottelijoita, minkä takia vauhtilajien erikoislaskijoilla ei ole siinä yhtäläisiä voittomahdollisuuksia. Superalppiyhdistetty oli ohjelmassa ensimmäisen kerran maailmancupissa kaudella 2004–2005, arvokisoissa superalppiyhdistetty on ollut ohjelmassa vuoden 2007 Åren MM-kilpailuista saakka, kunnes vuoden 2015 Beaver Creekin MM-kilpailuihin nimi muutettiin takaisin alppiyhdistetyksi.

## Lähteet
*http://data.fis-ski.com/alpine-skiing/results.html?place_search=&seasoncode_search=all&sector_search=AL&date_search=&gender_search=&category_search=&codex_search=&nation_search=&disciplinecode_search=SC%2C+K&date_from=begin&search=Search&limit=50
John Deere

**Deere & Company**, paremmin tunnettu nimellä **John Deere**, on suuri työ-, metsä- ja maatalouskoneiden valmistaja sekä merkittävä maansiirto- ja ympäristökoneiden toimittaja. Yritys on perustettu vuonna 1868. Yhtiö toimii maailmanlaajuisesti ja työllistää noin 56&nbsp;000 henkeä.

Yrityksen perustaja on yhdysvaltalainen seppä ja liikemies John Deere (1804–1886). Deere syntyi Ruthlandissa Vermontissa. Nuoruutensa hän vietti Middleburyssä, jossa kävi myös metalliseppäkoulun. Hän perusti ensimmäisen sepänpajansa 1837, jolloin hän kehitti uudentyyppisen kyntöauran. Edistyksellisen auran ansiosta Deere pystyi kasvattamaan liiketoimiaan. Kymmenen vuoden kuluttua auroja tehtiin jo 1&nbsp;000 yksikköä vuodessa.

## John Deere Forestry Oy
John Deere Forestry Oy on suomalainen metsätyökoneita valmistava yritys, jonka kotipaikka on Tampere, mutta koneiden valmistus tapahtuu Joensuun Penttilän tehtaalla. Yhtiön liikevaihto vuonna 2013 oli 276 miljoonaa euroa.

### John Deere Forestryn historia
Rauma-Repola perusti Joensuuhun Konepajan vuonna 1972 ja metsäkoneiden tuotanto siellä alkoi seuraavana vuonna kuormatraktoreista. Vuodesta 1995 Joensuussa on keskitytty pelkästään metsäkoneiden valmistukseen. 1990-luvulla vihreiden koneiden merkki muuttui Timberjackiksi ja 2005 John Deereksi.
Yritys on toiminut aiemmin nimillä Lokomo Forest, FMG Lokomo Forest (Forest Machine Group), FMG Timberjack ja Timberjack. Deere & Company osti vuonna 2000 Metso Oyj:ltä metsäkoneita valmistavan Timberjack-ryhmän, jonka emoyhtiö oli Timberjack Oy. Timberjack Oy:n nimeksi muutettiin vuonna 2005 John Deere Forestry Oy.

## Kilpailijoita
Deere & Companyn ja sen John Deere -tuotemerkin kilpailijoita ovat maailmanlaajuisesti esimerkiksi maatalouskoneiden segmentissä AGCO  Corporation (tuotemerkkejä Agco, Challenger, Fendt, GSI, Massey Ferguson ja Valtra), CNH Industrial N.V. (tuotemerkkejä mm. New Holland, Case IH, Steyr), Mahindra & Mahindra Limited ja Kubota Corporation. Metsäkoneiden segmentissä kilpailijoita ovat esimerkiksi Ponsse, Komatsu, Logset, Rottne, Eco Log ja Sampo-Rosenlew.
 
## Maahantuonti
Wihuri Oy Tekninen Kauppa ja John Deere Walldorf allekirjoittivat sopimuksen liiketoimintaedustuksesta Suomessa 2019.

## Lähteet

## Aiheesta muualla

*John Deeren elämäkerta perustamansa yrityksen kotisivulla 
*John Deere Forestry Timeline
*John Deere suomenkieliset sivut
*John Deere-moottoreiden maahantuontisivusto 
*Google Finance: Deere & Company

### Kirjallisuutta
*Konttinen, Hannu & Druschka, Ken: *Metsäkoneiden maailmanhistoria.* Otava 1997. .
*Käyhkö, Arttu: *Metsätyökoneet Suomessa.* Kustantaja Laaksonen, 2015. .
*Käyhkö, Arttu: *Suuri metsäkonekirja.* Kustantaja Laaksonen, 2017. .
Aldan (joki)

**Aldan** (jak. ja ) on Lenan toiseksi pisin sivujoki Sahan tasavallassa Venäjällä. Joki on 2&nbsp;273 kilometriä pitkä, josta 1&nbsp;753 kilometriä soveltuu laivaliikenteelle. Tämän sivujoen valuma-alue on 729&nbsp;000 neliökilometrin laajuinen.

Aldan saa alkunsa Stanovoivuoriston länsiosasta, josta se virtaa Nerjungrin, Aldanin, Tommotin, Ust-Majan, Eldikanin ja Handygan kaupunkien ja asutusten läheisyydestä ja laskee Lenaan lähellä Batamaita.

Aldain merkittävimmät sivujoet ovat Amga, Utšur ja Maja. Aldanin valuma-alue tunnetaan kultaesiintymistään  ja kambrikauden fossiileista.

## Lähteet

## Aiheesta muualla

*Virtaaman mittauspiste (151 km laskukohdasta yläjuoksulle) / R-Arctic Net
Oljokma

**Oljokma** () on Lenan sivujoki Taka-Baikalian aluepiirissä, Amurin alueella ja Sahan tasavallassa  Venäjällä. Joki on 1&nbsp;436 kilometriä pitkä. Se laskee Lenaan lähellä Oljokminskin kaupunkia.

## Lähteet
*Oljokma  Suuri neuvostotietosanakirja
Indigirka

**Indigirka** (, )  on 1&nbsp;726 kilometriä pitkä joki Sahan tasavallan koillisosassa, Itä-Siperiassa. Joen valuma-alue on 360&nbsp;000 neliökilometriä, eli hieman Suomen pinta-alaa suurempi. Joen keskivirtaama on alajuoksulla 1&nbsp;850 m3/s (58&nbsp;km3 vettä vuodessa).

Joki saa alkunsa Tšerskivuorilta laskien laajana suistoalueena Pohjoiseen jäämereen kuuluvaan Itä-Siperian mereen.

Merkittävimmät sivujoet ovat Kuidusun, Kjuente, Elgi, Nera, Moma, Badjariha, Selennjah, Ujandina, Allaiha, Bjorjodjoh. Indigirka on jäässä lokakuusta touko-kesäkuuhun. Joen varrella olevia asutuksia ovat Ust-Nera, Honuu, Belaja Gora, Tšokurdah ja Tabor. Jokialueelta louhitaan kultaa.

## Lähteet

## Aiheesta muualla

*Indigirka At Vorontsovo (Virtaaman mittauspiste   350 km laskukohdasta yläjuoksulle) / R-Arctic Net 
*Indigirka At Indigirskiy (Virtaaman mittauspiste 1412 km laskukohdasta yläjuoksulle) / R-Arctic Net
Uudenkaupungin vaakuna

**Uudenkaupungin vaakuna** on Uudenkaupungin kunnanvaakuna, joka pohjautuu Kustaa II Aadolfin kaupunkioikeuksien myöntämisen aikaan 1617 annettuun vanhaan sinettiin. Vaakunan selitys on "hopeakentässä pystyssä selätysten kaksi sinistä haukea".

Vanhan sinetin haukien on katsottu tulkitsevan kalastuksen merkitystä kaupungille, sekä mahdollisesti sen alkuperäistä nimeä Kalainen. Vanhemmissa vaakunoissa haukien evät on kuvattu usein punaisina. Vaakunan on piirtänyt nykyiseen muotoonsa useille kunnille vaakunoita suunnitellut Ahti Hammar vuonna 1960, jolloin haukien punaiset evät jäivät pois käytöstä. Kaupunki käyttää vaakunan päällä kultaista kruunua, jossa näkyy kolme rubiinia ja kaksi topaasia. Jalokivien värit, punainen ja sininen, vastaavat niiden luonnollisia värejä. 

Vaakuna esiintyi myös Vasaborgin kreivikunnan vaakunassa, jonka keskus Uusikaupunki oli. Hauet esiintyivät kreivikunnan kautta myös Vasaborg-suvun vaakunassa.

### Galleria

Tiedosto:Uusikaupunki sinetti 1617.jpg|Piirros vuoden 1617 sinetistä.
Tiedosto:Von Koehne Uusikaupunki.jpg|Bernhard von Köhnen malli Uudenkaupungin vaakunasta vuodelta 1860. Kolkka viittaa kaupungin sijaintiin Turun ja Porin läänissä.
Tiedosto:Uusikapunki vaakuna 1892.jpg|George Granfeltin malli Uudenkaupungin vaakuna vuodelta 1892.
Tiedosto:VasaborgCoA.jpg|Vasaborg-suvun vaakuna.


## Lähteet

## Aiheesta muualla
;Kirjallisuutta venäjäksi
* Бойко Дм. А. *Геральдика Великого Княжества Финляндского*. – Запорожье, 2013.
Larry Page

**Lawrence Edward ”Larry” Page** (26. maaliskuuta 1973 Lansing, Michigan) on yhdysvaltalainen tietojenkäsittelytieteilijä ja liikemies. Page perusti yhdessä Sergei Brinin kanssa Google-hakukoneyrityksen vuonna 1998. Toimittuaan sen toimitusjohtajana Page toimi Googlen omistavan Alphabet-konsernin toimitusjohtajana vuosina 2015–2019.

## Nuoruus
Michiganissa varttuneen Pagen vanhemmat olivat tietojenkäsittelyn opettajia Michiganin osavaltionyliopistossa. Pagen äiti oli juutalainen, mutta perhe oli sekulaari.

Page kiinnostui tietokoneista jo lapsena ja halusi keksijäksi. High schoolissa Page menestyi matematiikassa ja luonnontieteissä. Hän luki Michiganin yliopistossa tietojenkäsittelytieteen kandidaatin tutkinnon. Hän jatkoi opintojaan Stanfordin yliopistossa ja luki maisteriksi, minkä jälkeen hän aloitti tohtorinopinnot vuonna 1995. Samana vuonna hän ystävystyi vanhemman tohtoriopiskelijan Sergei Brinin kanssa.

## Ura
Page valitsi väitöstutkielmansa aiheeksi www-linkitykset. Sergey Brinin avulla Page kehitti hakurobotin nimeltä BackRub, joka laski verkkosivulle johtavat linkit, sekä algoritmin nimeltä PageRank, joka järjesteli verkkosivut niille johtavien linkitysten lukumäärän mukaisesti. Kaksikko huomasi, että tällä tavalla toimiva verkkoselain antaisi parempia hakutuloksia kuin senaikaiset selaimet. Myöhemmin Googleksi nimetty hakusivu avattiin elokuussa 1996. Siitä tuli nopeasti suosittu, ja sivu jouduttiin siirtämään pois Stanfordin palvelimelta. Page ja Brin rekisteröivät syyskuussa 1997 Googlelle domainin, ja yhtiön he perustivat seuraavana vuonna. Page keskeytti opintonsa voidakseen keskittyä yhtiöönsä.

Page toimi Googlen toimitusjohtajana vuoteen 2001 saakka mutta jatkoi yhtiön päivittäisistä asioista vastaamisessa. Hän palasi Googlen toimitusjohtajaksi vuonna 2011. Hän jätti paikan jälleen vuonna 2015 ja siirtyi Googlen emoyhtiön Alphabetin toimitusjohtajaksi. Page piti toimitusjohtajana melko matalaa profiilia verrattuna muihin teknologiajohtajiin. Hän siirtyi Alphabetista syrjään joulukuussa 2019.

Syksyllä 2025 Pagesta tuli maailman toiseksi rikkain ihminen, kun hänen omaisuutensa arvo nousi noin 255 miljardiin dollariin.

## Yksityiselämä
Page meni naimisiin vuonna 2007, ja pariskunta sai lapsen vuonna 2009.

Page on kärsinyt äänihuulten toimintahäiriöstä, mikä pakottaa hänet puhumaan hiljaisella äänellä.

Page on omistanut useita yksityissaaria Karibialla ja Etelämerellä.

## Lähteet

## Aiheesta muualla
Viljui

**Viljui** (, ) on pisin Lenan sivujoista ja se sijaitsee Sahan tasavallassa ja Evenkiassa Siperiassa Venäjällä. Viljui on 2&nbsp;650 kilometriä pitkä ja se soveltuu laivaliikenteelle 1&nbsp;450 kilometrin matkalta.

Viljui saa alkunsa Keski-Siperian ylängön pohjoisosasta läheltä paikkaa nimeltä Ekonda. Sieltä se virtaa ensin etelään, kääntyy sitten itään ja laskee Lenaan lähellä Sangaaria. Merkittäviä asutuskeskuksia Sahan alueella ovat Tšerjunševsk, Suntaar, Njurban kaupunki ja Verhneviljuisk (Üöhee Bülüü). Viljuihin laskevia jokia on muun muassa Tjung.

Joen varrelle on avattu timanttikaivoksia 1950-luvulla. Sahan tasavallan lounaisosissa jokeen on padottu Viljuin tekojärvi, jonka padossa toimii suuri, 680 MW:n vesivoimala. Padon johdosta yläjuoksun vedenpinta on koholla jokiuomassa yli 300 kilometrin matkalta.
Pussikiipijät

**Pussikiipijät** (Phalangeridae) on pussieläinheimo, johon kuuluu noin 25 lajia kuskuksia ja kusuja. Pussikiipijöitä esiintyy Australiassa, Uudessa-Guineassa ja Indonesian itäosissa Sulawesiille ja Timorille asti. Kettukusua on lisäksi istutettu Uuteen-Seelantiin ja harmaakuskusta muun muassa Salomonsaarille.

Nisäkäsnimistötoimikunta on ehdottanut, että tämän heimon suomenkieliseksi nimeksi vaihdettaisiin *kuskukset*. Nykymerkityksessään kyseinen nimi tarkoittaa vain *[[Kuskukset|Phalanger]]*-sukua.

Pussikiipijät ovat keskikokoisia eläimiä, joilla on suhteellisen vahvarakenteinen vartalo. Niillä on pieni pää ja eteenpäin suuntautuneet silmät toimivat apinamaisesti. Pussikiipijöiden häntä pitkä ja yleensä karvainen. Turkki on tuuhea ja väriltään vaihtelee mustasta harmaaseen ja punaruskeaan.

## Lähteet

## Aiheesta muualla
* Fauna of Australia: Phalangeridae (pdf) 
* ITIS: Phalangeridae
Sami Järvi

**Sami Antero Järvi** (taiteilijanimeltään **Sam Lake**) (s. 28. maaliskuuta 1970) on suomalainen videopelikäsikirjoittaja. Hänen käsikirjoittamiaan ovat muun muassa *[[Max Payne]]* ja *[[Alan Wake]]*. Järvi on työskennellyt peliyhtiö Remedyssä vuodesta 1996, ja on nykyään sen luova johtaja.

Ennen työskentelyään Remedyssä Järvi opiskeli englantilaista filologiaa ja kirjallisuutta Helsingin yliopistossa. Hän tunsi Petri Järvilehdon, yhden Remedyn perustajista, joka pyysi häntä kirjoittamaan yrityksen ensimmäistä peliä, ''Death Rallya''. Järvi käsikirjoitti pelit *[[Max Payne]]* ja ''Max Payne 2: The Fall of Max Payne'' yksin, minkä jälkeen hänestä tehtiin yrityksen pääkäsikirjoittaja, ja ''Alan Waken'' hän kirjoitti yhdessä Mikko Rautalahden kanssa.

Järvi vaikutti moneen asiaan *Max Paynen* kehityksessä. Hän kirjoitti pelin tarinaa ja käsikirjoitusta ja lisäksi auttoi kenttien suunnittelussa ja oli Max Paynen kasvojen mallina. Hän esitti Max Paynea myös pelin graafisissa novelleissa, koska pienen budjetin vuoksi Remedy ei voinut palkata ammattinäyttelijöitä. Siksi pelin rooleissa esiintyivät alkuvaiheessa Remedyn omat työntekijät. Jatko-osaa tehtäessä Järvi luopui roolistaan pelin päähahmona, ja näyttelemisen hoitivat alan ammattilaiset.

## Pelit

## Lähteet

## Aiheesta muualla
*
Massimo Fecchi

**Massimo Fecchi**, monesti vain **Fecchi** (s. 7. syyskuuta 1946) on italialainen Aku Ankka -sarjakuvan piirtäjä. Fecchin piirrosjälkeä on nähty monissa Aku Ankan taskukirjoissa ja Roope-setä-lehdissä. Fecchi piirtää yleensä pitkiä seikkailusarjoja. Fecchi alkoi piirtää Aku Ankka -tarinoita vuonna 1998 ja hän piirtää niitä yhä. Hän on piirtänyt myös monia muita sarjakuvia. Fecchin kädenjäljen tunnistaa pehmeistä linjoista. Fecchi kuvittaa usein Per Hedmanin käsikirjoituksia. Hän teki myös esinäytöksen taskareihin Miljoonakaappaus ja Raha rauhoittaa.
Chardonnay

**Chardonnay** on vihreä viinirypälelajike, josta tehdään valkoviiniä. Chardonnay on yksi viljellyimmistä rypälelajikkeista. Suurimmat tuottajamaat ovat Yhdysvallat, Ranska, Australia ja Italia, mutta helpon viljeltävyytensä ja suuren suosionsa vuoksi sitä viljellään käytännössä kaikilla viinialueilla.

Geneettisesti Chardonnay on Pinot- ja Gouais Blanc -rypäleiden risteymä. Nimen Chardonnay arvellaan periytyvän Ranskan Mâconnais-viinialueen samannimisestä kylästä. Rypälelajike tunnetaan myös nimillä **Pinot Chardonnay**, **Melon Blanc**, **Aubaine** ja **Beaunois**, mutta näitä nimiä käytetään nykyisin hyvin harvoin.

## Viinit
Chardonnay tuottaa hyvin erilaista viiniä riippuen kasvualueesta sekä viinin tekemiseen käytettävistä menetelmistä. Viileämmässä kasvuympäristössä rypäle tuottaa raikasta, hapokasta ja usein mineraalista viiniä (esimerkiksi Ranskan Chablis). Lämpimissä olosuhteissa viinistä tulee raskaampaa ja hedelmäisempää (esimerkiksi Kalifornia). Jopa eri kylissä tuotetut viinit voivat aromiltaan ja ominaispiirteiltään vaihdella.  

Monet uudet tuottajat käyttävät chardonnay-viinin teossa malolaktista käymistä sekä viinin vanhentamista tammitynnyreissä, mikä antaa viinille tammisuuden lisäksi vaniljan, kerman ja voin aromeja. Tammikypsytys ei ole kovin tavanomaista perinteisillä Chardonnay-alueilla, kuten Chablis’ssa. Terästankissa käytetyn chardonnayn tuoksu vivahtaa omenaan, päärynään ja sitrushedelmiin. 

Chardonnay on myös yksi samppanjan teossa sallituista rypäleistä. Mikäli samppanja on tehty täysin Chardonnaysta, sitä kutsutaan lisänimellä blanc de blancs.

Yleensä Chardonnayta käytetään viinin ainoa rypäleenä, vaikkakin samppanjassa sen seuralaisena voi olla Pinot Noir- ja Pinot Meunier -rypäleitä. Chardonnayta sekoitetaan jossain määrin Semillon-, Chenin Blanc- ja Viognier-rypäleiden kanssa.

## Lähteet

## Aiheesta muualla

*Heikki Remeksen viinikoulu Flavoradossa: Chardonnay
Hemi (kemia)

**Hemi** on kelaatteihin kuuluva prosteettinen ryhmä. Ihmiselimistössä sitä on hemoproteiineissa. Hemoproteiineja ovat muun muassa hemoglobiini, myoglobiini ja elektroninsiirtoketjussa toimiva sytokromi c. Hemin keskusatomina toimii Fe2+-ioni, joka sitoutuu neljällä sidoksella polyfunktionaaliseen ligandiin, jona toimii protoporfyriini IX. Rauta(II)-ioni muodostaa lisäksi kaksi sidosta hemoproteiinin polypeptidiketjujen aminohappojen sivuketjujen kanssa. Happimolekyylin sitoutuessa hemiin rautaionin yksi sidos peptidiin katkeaa. Näin muodostuu sidos hapen ja rautaionin välille. Kaikki rautaionin muodostamat sidokset hemissä ovat koordinaatiosidoksia.

Happea sitovissa hemoproteiineissa eli myoglobiinissa ja hemoglobiinissa keskusatomina toimivan raudan hapetusluku on aina kaksi. Sen sijaan sytokromien normaaliin toimintaan kuuluu raudan hapetusluvun vaihtelu +II:n ja +III:n välillä. Syanidi-ionin myrkyllisyys perustuukin siihen, että se sitoutuu kolmiarvoiseen hemirautaan estäen näin sytokromia palautumasta pelkistyneeseen muotoon ja siten pysäyttää soluhengityksen.

Ihmisessä hemioksygenaasientsyymi hajottaa hemimolekyylin ensin biliverdiiniksi, joka edelleen hajoaa entsymaattisesti bilirubiiniksi.

## Lähteet

## Aiheesta muualla
*Human Metabolome Database: Heme 
*KEGG: Heme
Advanced Art

**Advanced Art** oli tamperelainen konepopyhtye. Sen perustivat Jana, Pete ja Vince vuonna 1985, ja yhtye toimi aina vuoteen 1995 asti. Advanced Art soitti alkuaikoinaan varsin suorasukaista syntikkapoppia, mutta vähitellen tulivat mukaan EBM / industrial -henkiset elementit. Yhtyeen musiikista vastasivat pääasiassa Jana (tekstit) ja Vince (musiikki).

Alkuvaiheessa Advanced Art teki demoja ja esiintyi myös nimillä Abstract ja Authorized Version. Yhtyeen ensimmäiset vinyylisinglet julkaisi Darklands Records. Poko Rekords kiinnitti Advanced Artin vuonna 1991. Samana vuonna julkaistiin myös yhtyeen ensimmäinen Poko-maksisingle "Scar". MTV Europe näytti Advanced Art -videot "From nothing to nothing" ja "Wake up". Yhtye julkaisi Pokolla vielä yhden cd-maksin ("Time") sekä kaksi pitkäsoittoa, "Product" ja "Force". Saksalainen VUZ Records uudelleenjulkaisi Advanced Artin alkuaikojen tuotantoa 1996 yhtyeen jo lopetettua.

Paria Ruotsin-visiittiä lukuun ottamatta Advanced Art ei harrastanut kiertueita vaan pikemminkin yksittäisiä, valikoituja esiintymisiä poikkeuksellisillakin areenoilla, kuten Helsingin Kaapelitehtaalla laittomissa varastobileissä tai siipirataslaivalla Tampereen Näsijärvellä. Visuaalisuus ja taustavideot olivat olennainen osa Advanced Art -keikkoja. Coverbiisejä vältellyt yhtye lopetti liveuransa huumorintajulleen sopivasti Alivaltiosihteeri-coverbiisiin "Te olette huono yleisö".

Vuonna 1998 Jana ja Vince palasivat studioon ja levyttivät kaksi biisiä Vincen uuden levy-yhtiön, Control Recordsin debyyttikokoelmalle.

## Kokoonpano

* Jana - laulu, tekstit
* Vince - koneet, musiikki
* Pete - koneet, liveperkussiot
* Auten (alias Otto A) - koneet, livemiksaus
* Reeta - koneet, laulu
* Factor - koneet, liveperkussiot
* P.W. - liveperkussiot

Peten myöhempiä projekteja olivat Shade Factory ja Active Media Disease. Factor (Jarkko Tuohimaa) jatkoi musiikkiuraansa oman Neuroactive-yhtyeensä primus motorina.

## Diskografia

* 1987 demo Abstract
* 1987 demo Act now Abstr later
* 1988 demo Advanced Art
* 1988 7" Black roses / No answers no solutions (Darklands)
* 1989 7" From nothing to nothing / Steel (Darklands)
* 1990 demo Clandestine
* 1991 demo Clandestine (mis)take two
* 1991 12" Scar (Poko)
* 1992 cd-maksi Time (Poko)
* 1993 cd Product (Poko)
* 1994 cd Force (Poko)
* 1996 cd Into the Darklands - Early years 1987-89 (VUZ / Saksa)
Mesi

**Mesi** on kukkien tuottama sokeripitoinen neste, jonka tarkoituksena on houkutella pölyttäviä eläimiä kukalle. Joissakin kukissa voi olla meden luo ohjaavia mesiviittoja.  

Kasvit tuottavat meden rauhasessa nimeltä mesiäinen, joka sijaitsee yleensä aivan kukan pohjalla, jotta medestä kiinnostuneet eläimet joutuisivat kosketuksiin myös kasvin lisääntymiselinten, heteiden ponsien ja emin, kanssa. Mesiäinen on siemenkasvin elin, joka on yleensä syntynyt kukkalehdistä tai kukkapohjuksesta, mutta se voi kuitenkin sijaita myös kasvullisessa osassa. Kukkien mesiäiset houkuttelevat pölyttäviä eläimiä, tavallisesti hyönteisiä. Lihansyöjäkasvien mesi vetää puoleensa saaliseläimiä.

Kukan ulkopuolella erittyvä mesi on yleensä tarkoitettu houkuttelemaan petohyönteisiä, jotka syövät sekä meden että kasvia syövät hyönteiset ympäriltä.

Mesi on taloudellisesti tärkeä raaka-aine, sillä se on hunajan sokerilähde. Se on käyttökelpoista myös maanviljelyssä ja puutarhanhoidossa, sillä monet petohyönteiset ja pölyttäjät syövät mettä. Myös monet linnut, muun muassa kolibrit, syövät mettä.

## Lähteet

## Aiheesta muualla
Kärsäpussipäästäinen

**Kärsäpussipäästäinen** (*Tarsipes rostratus*) on pienikokoinen australialainen pussieläin, joka painaa vain viidestä kymmeneen grammaan ja on näin suurin piirtein puolet pienempi kuin hiiri. 

Nisäkäsnimistötoimikunnan ehdotus lajin uudeksi suomenkieliseksi nimeksi on *mesipussikiipijä*.

Kärsäpussipäästäisellä ei ole läheisiä sukulaisia. Tällä hetkellä se on luokiteltu ***Tarsipes***-suvun ja **kärsäpussipäästäisten** heimon (Tarsipedidae) ainoaksi edustajaksi pussioravansukuisten yläheimossa, mutta useat tutkijat uskovat, että lajin voitaisiin nostaa omaksi yläheimokseen tai jopa kauemmas.

Kärsäpussipäästäinen on yksi harvoista nisäkkäistä, jotka käyttävät ravinnokseen pelkästään mettä. Sillä on pitkä teräväkärkinen nokka ja samanlainen kieli kuin mesikoilla ja kolibreilla. Eläin on pääasiassa yöllinen liikkuja, mutta saattaa tulla etsimään ruokaa myös viileinä päivinä. Yleensä kärsäpussipäästäiset viettävät päivänsä suojassa kivenkoloissa, ontossa puussa tai hylätyssä linnunpesässä.

Uskotaan, että kärsäpussipäästäinen on pitkäaikaisen pussieläinryhmän viimeinen selviytyjä. Vaikka sen levinneisyysalue on melko rajoittunut Länsi-Australian lounaisosiin, se on melko yleinen, ja se ei ole vaarassa kuolla sukupuuttoon niin kauan kuin sen asuinalueet säilyvät koskemattomina. Kasvien monimuotoisuus on kärsäpussipäästäiselle elintärkeää, sillä se ei selviä kovin pitkään ilman jatkuvaa medentuotantoa, eikä se pysty etsimään ruokaa yhtä laajalta alueelta kuin mettä syövät linnut.

## Lähteet

## Aiheesta muualla
* Fauna of Australia: Tarsipedidae (pdf)
Xysma

**Xysma** on vuonna 1988 Naantalissa perustettu yhtye. Kokoonpanon alkuaikoina ryhmä soitti grindcorea, mutta siirtyi myöhemmin stoner rockiin.

Yhtye muuttui levy levyltä. Grindcore-vaikutteita kuului vielä jonkin verran *[[Deluxe]]*-levyn aikoihin 1993, joskin jo *Deluxella* kuuluu vahva pyrkimys musikaalisempaan ja monipuolisempaan ilmaisuun. Sen jälkeen varsinaiset grindcore-vaikutteet jäivät heidän musiikistaan kokonaan, mutta synkän metallin sointeja ja muistumia Black Sabbathista oli kuultavissa myös kevyimmissä kappaleissa yhtyeen uran loppuvaiheissa. 

Yhtye käytti hyväkseen monenlaisia tyylejä yhdistellen hard rockiin stoner metal -tyylisiä kitaroita, tiukkaa funkkia, brittipoppia ja jopa Elvis-tyylistä laulua. Nykyään yhtyeeseen liitetään käsite ”kulttiyhtye” .

Xysma jäi lopulta suhteellisen tuntemattomaksi suurelle yleisölle. Brian De Palma käytti Xysman kappaletta ”Shortest Route” levyltä *[[Lotto (Xysman albumi)|Lotto]]* vuoden 1998 elokuvassaan *[[Snake Eyes (elokuva)|Snake Eyes]]*.

## Kokoonpano
Xysman tunnetuin kokoonpano esiintyi ensi kerran vuoden 1992 *First and Magical* -levyllä ja jatkoi viimeisimpään julkaisuun asti. He käyttivät useita taiteilijanimiä:

*Jan Levisson-Muurinen (taiteilijaniminä Janitor, Joãnitor Mustaco tai Joãnitor Lottoner): laulu (muita yhtyeitä Mannhai, Uhrijuhla, Gunpowder Power and Gold, Helge Kontio Populär ja Goliath Crane
*Toni Stranius (taiteilijaniminä Thee Stranius tai Minister Stranius): kitara, laulu (muita yhtyeitä Mothers Against Sex Association ja Kalsaripaita)
*Olli Nurminen (taiteilijaniminä Mr. Lawny tai Foreigner Lawny): kitara, laulu (muita yhtyeitä mm. Spectre)
*Teppo Pulli (taiteilijaniminä Marvellous S. Safe tai Orvis Goodnight): rummut (muita yhtyeitä The Dynamite Fishers, Trouble Bound Gospel)
*Kalle Taivainen (taiteilijaniminä Heavenly tai Gablo Heavenly tai Charles): basso, laulu (muita yhtyeitä mm. Spectre)

* Vesa Iitti: basso vuoteen 1992 asti

Toni Stranius kuoli sairauteen Irlannissa vuonna 2006. Xysma kokoontui vielä kerran yhteen soittamaan hänen muistokseen muistokonsertin syyskuussa 2006. Yhtye on keikkaillut 2000-luvulla harvakseltaan, muun muassa vuosina 2022 ja 2024.

## Diskografia
;Albumit
**[[Above the Mind of Morbidity]]* (mini-LP, 1990)
**[[Yeah (Xysman albumi)|Yeah]]* (1990)
**[[First & Magical]]* (1992)
**[[Deluxe]]* (1994)
**[[Lotto (Xysman albumi)|Lotto]]* (1996)
**[[Singles (Xysman albumi)|Singles]]* (1997)
**[[Girl On The Beach]]* (1998)
**[[No Place Like Alone]]* (2023)
;Kokoelmat
**[[Yeah / First & Magical]]* (2004)
**[[Lotto / Girl on the Beach]]* (2004)
*Xysma (2004) - 2 CD:n kokoelma, jolla albumit Yeah, First & Magical, Swarming of the Maggots -demo, Fata Morgana -single, sekä Above the Mind of Morbidity -mini-LP.
*Repulsive Morbidity (2019) - 5 vinyylialbumin kokoelmaboksi vuosilta 1988–1991

;Singlet
**[[Fata Morgana (Xysman single)|Fata Morgana]]* (1990)
**[[Witch (Xysman single)|Witch]]* (1995)
**Well Seasoning* (2022)
**Sigh For Sore Mind* (2023)
;Demot
**[[Swarming of the Maggots]]* (1989)

## Lähteet
* Xysma Metal Archives -sivustolla
### Viitteet
Olenjok

**Olenjok** (, ) on 2&nbsp;292 kilometriä pitkä joki Sahan tasavallan pohjoisosassa, Itä-Siperiassa Venäjällä. Se alkaa Keski-Siperian ylängöltä. Sieltä se virtaa aluksi itään, sitten pohjoiseen ja lopulta luoteeseen ja laskee Pohjoiseen jäämereen kuuluvan Laptevinmeren Olenjokinlahteen aivan Lenajoen suiston länsipuolella. Joen suulla on Ust-Olenjok-niminen paikkakunta. Merkittävin sivujoki on Arga-Sala.
Anabar (joki)

**Anabar** (, ) on 939 kilometriä pitkä joki Sahan tasavallan pohjoisosassa, Itä-Siperiassa Venäjällä. Se alkaa Keski-Siperian ylängön korkeimmasta osasta Putoranan laakiolta. Sieltä se virtaa pohjoiseen ja laskee Laptevinmereen. Joen vesistöalueella on runsaita timanttiesiintymiä.
Putoranan laakio

**Putoranan laakio** () on vuoristoalue Keski-Siperian ylängön luoteisosassa Venäjällä, Krasnojarskin aluepiirissä, runsas 200 kilometriä Norilskin itäpuolella.

Siperian laakiobasalttipurkauksissa syntynyt ympäristönsä yläpuolelle nouseva varsin tasalakinen vuoristomassiivi on Keski-Siperian ylängön korkeinta aluetta. Korkein kohta on Kamen-vuori, joka kohoaa noin 1700 metriä merenpinnan yläpuolelle. Laakion laaksoissa sijaitsevat muiden muassa suuret Keta- ja Lamajärvet ja saavat alkunsa Heta, Kotui, Kureika, Pjasina sekä jotkin Ala-Tunguskan sivujoet.

Unesco lisäsi Putoranan laakion maailmanperintöluetteloon vuonna 2010. Maailmanperintökohde käsittää Putoranan luonnonsuojelualueen, joka sijaitsee laakion keskiosissa.

Kuva:Plato Putorana 03.jpg| Putoraman laakiota.
Kuva:Putorana2. Lama lake..jpg| Näkymä Lamajärveltä.


## Katso myös
*Lumilammas

## Lähteet

## Aiheesta muualla

*Putorana Plateau  (whc.unesco.org)
*Putoranski zapovednik (Putoranan luonnonpuisto)  (oopt.info)
Malcolm McDowell

**Malcolm McDowell** (syntyjään **Malcolm John Taylor**, s. 13. kesäkuuta 1943 Leeds, Yorkshire) on englantilainen näyttelijä. Hänet tunnetaan muun muassa Alex DeLargen roolista elokuvassa *[[Clockwork Orange – Kellopeliappelsiini]]* sekä keisari Caligulan roolista samannimisessä elokuvassa.

## Elämä ja ura
McDowell syntyi Leedsissä vuonna 1943. Hän torjui opiskelupaikan yliopistossa ja meni töihin isänsä omistamaan pubiin Liverpoolissa. Sen jälkeen hän työskenteli kauppamatkustajana.

McDowell aloitti näyttelemisen kiertävässä teatteriryhmässä ja vaihtoi samalla Taylor-sukunimensä äitinsä tyttönimeen. Hän muutti Lontooseen ja esiintyi Royal Shakespeare Companyssa, Royal Court Theatressa ja pienissä televisiorooleissa.

McDowell sai vähäisestä elokuvakokemuksestaan huolimatta pääroolin nuorena vallankumouksellisena vuoden 1968 elokuvassa *[[Jos... (elokuva)|Jos...]]* Kolme vuotta myöhemmin McDowell teki uransa tunnetuimman roolisuorituksen rikollisena Stanley Kubrickin elokuvassa *[[Clockwork Orange – Kellopeliappelsiini]]*. McDowell sai roolistaan sekä ylistystä elokuvakriitikoilta että Golden Globe -ehdokkuuden parhaasta pääosasta.

Vuoden 1979 elokuvassa *[[Caligula (elokuva)|Caligula]]* McDowell esittää nimiosaa keisarina. McDowellin ensimmäinen Hollywood-elokuva oli *[[Aikakone eli mitä Jack Viiltäjälle kuuluu tänään]]* (*Time After Time*) vuodelta 1979. Elokuvassa hän esittää kirjailija H. G. Wellsiä. Yhdysvaltalainen National Board of Review nosti sen vuoden kymmenen parhaan elokuvan joukkoon.

1980-luvun lopulta alkaen McDowell on näytellyt hyvin ahkerasti, usein niin sanotuissa B-luokan elokuvissa. McDowell on esittänyt usein antagonistin rooleja ja muita pahoja hahmoja. Elokuvassa *[[Star Trek – sukupolvet]]* hänen hahmonsa tappoi kapteeni Kirkin. Elokuvassa *[[Kotkat saalistavat]]* hänet nähdään natsiupseerina, joka poltti elävältä Christopher Leen esittämän mustalaispäällikön.

McDowell esiintyy ääninäyttelijänä useassa videopelissä (tunnetuimpana *[[Wing Commander (pelisarja)|Wing Commander]]* -sarja) sekä animaatioelokuvissa ja -sarjoissa.

Television puolella McDowell on vieraillut lukuisissa televisiosarjoissa, kuten *[[Monk (televisiosarja)|Monk]]*, *[[Kova laki: Rikollinen mieli]]*, *[[Heroes (televisiosarja)|Heroes]]*, *[[Entourage]]*, *[[Mentalist]]* ja *[[C.S.I. Miami]]*.

## Valikoitu filmografia
### Elokuvat

### Televisiosarjat

### Ääninäyttely videopeleissä

## Lähteet
SS (täsmennyssivu)

*Wikipedian käytännöstä, joka lyhennetään ”SS”, katso .*

**SS** voi tarkoittaa ainakin seuraavia:

* 
* 
* Schutzstaffel, SS, natsi-Saksan kansallissosialistisen puolueen alun perin puolisotilaallinen yksikkö
* höyrylaiva (lyhenteet S/S, SS sekä S.S.), lyhenne englannin kielen sanasta *screw steamer*
* ''Savon Sanomat'', SS, sanomalehti
* salibandyseura, etuliite SS
* Sand Springs Railway, lyhenne SS, yhdysvaltalainen rautatieyhtiö
* Jaguar, brittiläinen autonvalmistaja, aiemmin nimeltään *Swallow Sidecar Company*, SS
* Sonic Syndicate, ruotsalainen yhtye
* SS, Slaavilainen liitto (), venäläinen puolue
* ß, saksan kielen kaksois-s-kirjain
*Chevrolet SS, automalli
* 
* San Sebastián, espanjalainen kaupunki.
Dartmouth College

**Dartmouth College** on yksityinen yliopisto Hanoverissa New Hampshiressa Yhdysvalloissa. Yliopisto kuuluu eliittiyliopistojen ryhmään Ivy Leagueen. Yliopiston perusti Eleazar Wheelock vuonna 1767, ja siten se on yksi niistä yhdeksästä yliopistosta, jotka on perustettu Yhdysvalloissa ennen vallankumousta.

Dartmouth on Yhdysvaltojen yhdeksänneksi vanhin yliopisto. Siellä voi opiskella muun muassa lääketiedettä, tekniikkaa ja taloustieteitä. Dartmouthin yliopistoa sanotaankin yleisyliopistoksi. Silti se on Ivy Leaguen yliopistoista opiskelijamäärältään pienin.

Yliopiston lempinimi on *Big Green*, Iso vihreä. Yliopiston sisäänpääsyprosentti vuonna 2006 oli 15,4 %. Hakijoita oli vuonna 2006 noin 13&nbsp;933, joista hieman yli tuhat sai opiskelupaikan. Sisäänpäässeistä noin 93 % edusti lukionsa parhaimmistoa. Vuonna 2007 yliopisto valittiin Yhdysvaltojen yhdeksänneksi parhaaksi yliopistoksi. 

Yliopistosta on valmistunut muun muassa Nelson Rockefeller, Barry Sharpless ja Sarah Wayne Callies.

## Yliopiston rehtorit
*Eleazar Wheelock 1769–1779
*John Wheelock 1779–1815
*Francis Brown 1815–1820
*Daniel Dana 1820–1821
*Bennet Tyler 1822–1828
*Nathan Lord 1828–1863
*Asa Dodge Smith 1863–1877
*Samuel Colcord Bartlett 1877–1892
*William Jewett Tucker 1893–1909
*Ernest Fox Nichols 1909–1916
*Ernest Martin Hopkins 1916–1945
*John Sloan Dickey 1945–1970
*John George Kemeny 1970–1981
*David T. McLaughlin 1981–1987
*James O. Freedman 1987–1998
*James Wright 1998–1.7.2009
*Jim Yong Kim 1.7.2009–2012
*Philip J. Hanlon 10.6.2013–

## Lähteet

## Aiheesta muualla

*Yliopiston viralliset kotisivut englanniksi
Wandsworth

**Wandsworth** *(London Borough of Wandsworth)* on yksi Lontoon 32:sta kaupunkipiiristä ja sijaitsee Thamesjoen etelärannalla Lambethin länsipuolella. Sen pinta-ala on 34 neliökilometriä, ja siellä asui vuonna 2017 noin  ihmistä. Wandsworth sai nykyiset rajansa vuonna 1965, kun siihen yhdistettiin suuri osa entisestä Batterseasta.

Wandsworthin merkittävimmät paikalliskeskukset ovat lännestä itään lueteltuna: Roehampton, Putney, Wandsworth Town, Battersea ja Balham. Battersea sisältää Clapham Junctionin, jonka on pitkään väitetty olevan Ison-Britannian vilkkain rautatieasema. Päivittäin sen ohittaa noin 2&nbsp;000 junaa, joista suurin osa pysähtyy asemalla. Vuodesta 2005 alkaen sen on väitetty olevan jopa Euroopan vilkkain asema.

Wandsworthin paikallishallinto on vankasti konservatiivien hallussa. Vuonna 2006 työväenpuolueella oli noin kuudesosa edustajien paikoista. Tästä huolimatta vuoden 2005 parlamenttivaaleissa työväenpuolue voitti kaksi kolmesta Wandsworthin paikasta. 

Paikallisveroaste () oli Wandsworthissa vuonna 2013 Britannian alhaisin.

## Lähteet
Myyrmäen kirkko

**Myyrmäen kirkko** on Vantaan Myyrmäessä, Louhelan rautatieaseman kupeessa sijaitseva vuonna 1984 valmistunut kirkko.

Myyrmäen kirkko on Vantaankosken seurakunnan pääkirkko. Kirkkosalin lisäksi rakennuksessa on kaksi juhlasalia, kirkkoherranvirasto sekä useita monitoimitiloja pienempiin juhliin, kokouksiin ja muihin tilaisuuksiin. Kirkkosaliin mahtuu 350 henkeä, juhlasalien kanssa yli 500 henkeä.  Vuosittain kirkkoa käy katsomassa noin 1500 matkailijaa.

Sisäilmaongelmien vuoksi kirkko peruskorjattiin perusteellisesti 2023–2024. Kirkko aukesi käyttöön syyskuussa 2024.

## Rakennus

Myyrmäen kirkon on suunnitellut arkkitehti ja akateemikko Juha Leiviskä. Kirkkoa on sanottu Valon kirkoksi. Sen levymäisten seinä- ja kattopintojen välistä siivilöityvä valo luo alati muuttuvia kuvioita sisätiloihin. Näennäisen satunnaisesti sijoitetut lukuisat lamput näyttävät leijuvan avarassa tilassa, ja kullanhohtoisina ne erottuvat kirkon muuten vaaleasta ja rauhallisesta sävymaailmasta. Kirkkorakennuksen ulkoseinät on vuorattu vaaleanruskeilla tiilillä. Kirkko kohoaa viereistä ratapengertä ja rautatieasemaa korkeammaksi. Kirkon kapea muoto säästi tontin valkovartista koivikkoa, joka sointuu kirkon polveileviin julkisivuihin.

Alttari, saarnastuolia vastaava puhujakoroke ja kastemalja ovat pitkällä sivulla, minkä vuoksi kaikki istumapaikat ovat suhteellisen lähellä alttarialuetta, jolloin puheen kuulee hyvin. Urut on sen sijaan sijoitettu lyhyelle sivulle, jolloin kirkkosali toimii hyvin musiikkisalina.

Kirkon alttariseinän tekstiilitaideteoksen *Valoa kohti* on suunnitellut kutsukilpailun voittanut Kristiina Nyrhinen.

Kirkkosalin hyvä akustiikka tarjoaa erinomaiset puitteet konserttien ja muiden musiikkitilaisuuksien järjestämiseen. Kolme sormiota ja 36 äänikertaa käsittävät urut ovat Kangasalan urkurakentamon vuonna 1986 rakentamat ja soinniltaan pääosin barokkityyliset.

### Peruskorjaus
Sisäilmaongelmista kärsinyt kirkko oli pois käytöstä 2019–2024. 

Myyrmäen kirkkoa korjattiin perusteellisesti ulkoa ja sisältä. Myös taloteknisiä järjestelmiä ja piharakenteita uusittiin. Kokoontumis- ja työtilojen ratkaisuja muokattiin monikäyttöisemmiksi tämän päivän tarpeisiin. Kirkon rakenneratkaisut ovat olleet tyypillisiä rakennusajankohdalle, mutta nykyisin ne on huomattu toimimattomiksi.

Korjauksessa huomioitiin rakennuksen arkkitehtoninen arvo. Kirkon ulkoasu ja kirkkosali säilyivät pääpiirteissään saman näköisinä.

Peruskorjauksen kustannukset olivat noin 17 miljoonaa euroa. 

## Lähteet

## Aiheesta muualla
CLAMP

**CLAMP** on tunnettu neljän japanilaisen nais-mangakan, Nanase Ohkawan, Mokona Apapan, Mick Nekoin ja Satsuki Igarashin, muodostama sarjakuvaryhmä. Ohkawa tekee käsikirjoitukset. Mokona on johtava hahmojen suunnittelija, Igarashi ja Nekoi tekevät taustat, mutta nämä kolme saattavat usein vaihtaa vuoroja eri sarjojen kohdalla. 

CLAMPin töitä ovat mm. Angelic Layer, Cardcaptor Sakura, Chobits, Magic Knight Rayearth, Suki. Dakara suki, Tōkyō Babylon, X ja xxxHOLiC.

Ryhmä on toiminut vuodesta 1989 alkaen. Se aloitti 11 taideopiskelijan ryhmänä, jonka oli tarkoitus tehdä fanisarjakuvia.

## Lähteet

## Aiheesta muualla

* Clamp-net.com 
* CLAMPin tiedot Anime News Networkissa
Woldemar Baeckman (arkkitehti)

**Woldemar Baeckman** (1. maaliskuuta 1911 Pietari – 11. huhtikuuta 1994 Helsinki) oli suomalainen arkkitehti, joka on suunnitellut muun muassa Etu-Töölössä osoitteessa Runeberginkatu 14–16 sijaitsevan Helsingin kauppakorkeakoulun päärakennuksen yhdessä Hugo Harmian kanssa. Heidän suunnitelmansa voitti 1941 järjestetyn suunnittelukilpailun, mutta rakentamaan päästiin vasta 1948 ja rakennus valmistui 1950. Muita Baeckmanin töitä ovat Helsingin Koskelan raitiovaunuhallit, Turun Sibelius-museon rakennus ja useita Åbo Akademin rakennuksia. Sibelius-museo on 1960-luvun modernismin omaperäisimpiä luomuksia.

Åbo Akademin kirjaston Kirjatorni valmistui Erik Bryggmanin suunnittelemana vuonna 1935. Korttelin keskelle sijoitettua Kirjatornia oli tarkoitus laajentaa, mutta sota ja rahoituksen ongelmat viivästyttivät hanketta ja vasta vuonna 1955 Bryggman luonnosteli laajennusosan. Hän kuitenkin sairastui ja kuoli sen vuoden lopussa. Rakennustoimikunta tilasi laajennussuunnitelman Baeckmanilta vuonna 1956. Matala vuonna 1957 valmistunut funktionalistinen laajennusosa avautuu hienovaraisesti tuomiokirkon suuntaan. 

Baeckmanilla oli yhteinen toimisto arkkitehtivävynsä Jaakko Aartelon kanssa.

Baeckmanin puoliso oli Carin Aune Elisabet Rinne (1914–2003). Hänen tyttärensä on arkkitehti Brita Baeckman (s. 16. marraskuuta 1945), joka on naimisissa Jaakko Aartelon kanssa.

Tiedosto:Kiuruvesi sankarimuistomerkki.JPG|*Kiuruveden ensimmäisen ja toisen kirkon muistomerkki*, yhdessä Hugo Harmian kanssa, kuvassa myös Harmian suunnittelema *sankarimuistomerkki*, 1946. Kiuruvesi.


## Lähteet

## Aiheesta muualla
* Pekka Pakkala: "Woldemar Baeckman 1911–1994", Arkkitehti 94 (1997) no 2
* Suojeltu rakennus Helsingin Munkkiniemessä
Woldemar Baeckman (kartanonomistaja)

**Woldemar Baeckman** (1818–1901) oli virolahtelainen uudistusmielinen kartanonomistaja, ns. Harjun hovin omistaja, joka lahjoitti saunarakennuksen Suomen ensimmäisen kunnallisen kansakoulun rakennukseksi.

Baeckman oli maanviljelijä. Hänestä tuli upseeri 1840, mutta hän erosi palveluksesta jo 1848 luutnantin arvoisena ja rupesi maanviljelijäksi. Vuodesta 1854 Baeckman hoiti Harjun ja Haililan tiloja Virolahdella, missä hän otti käytäntöön uudenaikaisia viljelystapoja ja perusti tilojensa yhteyteen myös teollisuuslaitoksia, muun muassa nahkurintehtaan, ja Harjun tilalle yhden Suomen ensimmäisistä kansakouluista. 
Baeckman joutui vuonna 1870 taloudellisten vaikeuksien vuoksi myymään tilansa. Sittemmin hän toimi tilanhoitajana Venäjällä ja Touvilan lahjoitusmailla. Hänestä tuli 1884 sotakomissaari Viipurin lääniin. Baeckman oli järkiperäisen maanviljelyksen uranuurtajia Suomessa.

Baeckman sai maanviljelysneuvoksen arvonimen vuonna 1861.

## Lähteet

## Aiheesta muualla
* Baeckman, Woldemar Gustaf - *[[Kuka kukin oli]]* (Wikiaineistossa)
Helsingin yliopiston valtiotieteellinen tiedekunta

**Valtiotieteellinen tiedekunta** () on yksi Helsingin yliopiston yhdestätoista tiedekunnasta. Tiedekuntaan kuuluvat yliopiston yhteiskuntatieteelliset laitokset.

## Historia
Tiedekunta perustettiin heti toisen maailmansodan jälkeen 9. toukokuuta 1945 siirtämällä siihen historiallis-kielitieteellisestä osastosta (nykyisestä humanistisesta tiedekunnasta) yhteiskuntatieteelliset professuurit eli käytännöllisen filosofian, finanssi-opin, valtio-opin sekä kaksi kansantaloustieteen professuuria. Tiedekunnan vanhin oppituoli, käytännöllisen filosofian professuuri (aiemmin etiikan ja filosofian professuuri), oli yksi vuonna 1640 perustetun Turun akatemian alkuperäisestä yhdestätoista oppituolista.

Valtaosa tiedekunnan toiminnoista sijoittuu yliopiston keskustakampukselle Kruununhaan kaupunginosaan. Tiedekunnan päärakennuksena on entinen yliopistollinen opetussairaala eli Vanha klinikka (C. L. Engel, 1830) osoitteessa Unioninkatu 37.

Puhekielessä ja opiskelijoiden keskuudessa Valtiotieteellinen tiedekunta tunnetaan nimellä Valtsika tai Valtsikka. Valtiotieteellisen tiedekunnan opiskelijoiden opiskelijajärjestö on Kannunvalajat ry.

## Laitokset
Ensimmäisestä tammikuuta 2010 lähtien tiedekunta koostuu kahdesta laitoksesta:
* Sosiaalitieteiden laitos (entiset sosiaalipsykologian, sosiologian, yhteiskuntapolitiikan sekä viestinnän laitokset sekä tilastotiede)
Sosiaalitieteiden laitokseen kuuluvat seuraavat oppiaineet: Sosiaali- ja kulttuuriantropologia, sosiaalipsykologia, sosiaalityö, sosiologia, tilastotiede, viestintä ja yhteiskuntapolitiikka.
* Politiikan ja talouden tutkimuksen laitos (entiset kansantaloustieteen, kehitysmaatutkimuksen, käytännöllisen filosofian, yhteiskuntahistorian ja yleisen valtio-opin laitokset)
Politiikan ja talouden tutkimuksen laitokseen kuuluvat seuraavat oppiaineet: Kehitysmaatutkimus, käytännöllinen filosofia, poliittinen historia, talous- ja sosiaalihistoria, taloustiede ja yleinen valtio-oppi.

## Lähteet

## Kirjallisuutta
* 

## Aiheesta muualla
* Helsingin yliopiston valtiotieteellinen tiedekunta.
Sikorsky MH-53 Pave Low

**MH-53 Pave Low** on Yhdysvaltain ilmavoimien versio CH-53 Sea Stallion -helikopterista. Syyskuussa 2008 MH-53 Pave Low korvattiin Yhdysvaltojen ilmavoimissa CV-22B Ospreylla.

## Tehtävät
Pave Low'lla suoritetaan operaatioita, jotka edellyttävät suurta toimintasädettä, matalaa lentokorkeutta ja huomaamatonta pääsyä vihollisalueille. Se on jokasään kone, joka pystyy toimintaan yöllä ja päivällä. Esimerkkejä tehtävistä ovat erikoisjoukkojen kuljettaminen toiminta-alueelle ja sieltä pois, sekä joukkojen uudelleenvarustaminen.

## Ominaisuudet
MH-53J Pave Low III raskas -kuljetuskopteri on suurin, voimakkain ja teknisesti edistynein Yhdysvaltain ilmavoimien käytössä oleva helikopteri. Pitkälle kehitetyt tutkaominaisuudet mahdollistavat lentämisen hyvin matalalla ja siten vihollisen tutkan huomaamatta. Uusimpaan kehitysversioon on asennettu myös taistelukentän kokonaistilan seuraamisen mahdollistavaa välineistöä, joka antaa miehistölle mahdollisuudet välttää taisteluita.

Panssaroituun helikopteriin voidaan ripustaa noin tuhat kiloa ulkoista lastia pohjaan kiinnitetyn koukun avulla. Tämän lisäksi voidaan kuljettaa 36 miestä ja muuta lastia.

## Lähteet
* USA:n Ilmavoimat
* Sikorsky MH-53 Pawe Low
Esteban Huertas

**Esteban Huertas López** (1876 Umbita, Kolumbia – 1943 Panamá, Panama) oli panamalainen kenraali. 

Esteban Huertas syntyi Umbitassa Kolumbiassa. Hän pakeni kotoaan 8-vuotiaana ja liittyi armeijaan. Sotilaana hän sai urheutensa ja kyvykkyytensä ansiosta paljon kunniaa ja mainetta. Huertas menetti vasemman kätensä kanuunan kanssa tapahtuneen onnettomuuden takia, ja joutui käyttämään siitä lähtien puusta tehtyä proteesia. Vuonna 1902 vasta 26-vuotias Huertas ylennettiin kenraaliksi. Hän osallistui vuonna 1903 Panaman itsenäistymiseen johtaneeseen sisällissotaan, mutta maan itsenäistyttyä vastavalittu presidentti Manuel Amador Guerrero alkoi suhtautua vainoharhaisesti nuoreen kenraaliin. Lopulta vuoden 1904 loppupuolella vallankaappausta pelännyt Amador erotti Huertasin armeijasta. Esteban Huertas kuoli Panamán kaupungissa vuonna 1943.